
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,                   
DE DISCIPLINĂ ŞI IMUNITĂŢI
4c-11/649/2014/2017
	
	COMISIA PENTRU INVATAMANT, STIINTA, TINERET SI SPORT
Nr.4c-9/137/2014/2017


        Bucureşti, 25 aprilie2017
        PL-x 291/2014/2017
RAPORT  COMUN
asupra proiectului de Lege pentru modificarea şi completarea Legii nr.752 din 27 decembrie 2001 privind organizarea şi funcţionarea Academiei Romane
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru învăţământ, ştiinţă, tineret şi sport au fost sesizatae spre dezbare, în fond, cu proiectul de Lege pentru modificarea şi completarea Legii nr.752 din 27 decembrie 2001 privind organizarea şi funcţionarea Academiei Romane, transmisă cu adresa nr. PL-x 291 din 10 iunie 2014 şi înregistrată cu nr.4c-11/649 din 10 iunie 2014, respectiv cu nr.4c-9/137 din 26 noiembrie 2014.
Senatul, în calitate de primă Cameră sesizată, a adoptat proiectul de lege, în şedinţa din ziua de 2 iunie 2014, în condiţiile art.75 alin.(2) teza a III-a din Constituţia României, republicată.
Conform dispoziţiilor art. 75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
Proiectul de lege are ca obiect de reglementare modificarea şi completarea Legii nr.752/2001 privind organizarea şi funcţionarea Academiei Române, republicată, propunându-se următoarele soluţii legislative:

· precizarea expresă a secţiilor ştiinţifice din structura Academiei Române;

· reglementarea ca membrii corespondenţi şi membrii de onoare ai Academiei Române să fie aleşi de adunarea generală cu minimum două treimi din totalul celor prezenţi cu drept de vot, minim căruia să i se subsumeze procentul de 15% atribuit prin dispoziţiile preconizate secţiei ştiinţifice care i-a propus;

· creşterea numărului total de membri titulari şi membri corespondenţi de la 181 la 191, precum şi al numărului maxim de membri de onoare din ţară şi străinătate de la 135 la 140, din care cel mult 45 să fie din ţară.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.32 din 15 ianuarie 2014.

Comisia pentru cultură, arte, mijloace de informare în masă a avizat negativ proiectul de lege în şedinţa din data de 9 septembrie 2014, cu majoritate de voturi, conform adresei cu nr.4c-10/141 din 10 septembrie 2014.

Guvernul României aflat în exerciţiu la data de 11.04.2014, conform punctului de vedere transmis prin adresa cu nr.687/DPSG/2014 nu susţine adoptarea acestui proiect de lege.

Guvernul României aflat în exerciţiu la data de 23.06.2016, conform punctului de vedere transmis prin adresa cu nr.6942/DRP/2016 nu susţine adoptarea iniţiativei legislative.
În conformitate cu prevederile art.61 si 63 din Regulamentul Camerei Deputaţilor, republicat,  cu modificările şi completările ulterioare, Comisiile au dezbătut proiectul de lege în şedinţe separate.

Comisia pentru învăţământ, ştiinţă, tineret şi sport a dezbatut proiectul de lege în şedinţa din  data de 25 noiembrie 2014. La  lucrări au fost prezenti 20 deputaţi din totalul de 26 membri ai Comisiei.

La dezbaterea proiectului de lege a participat, în temeiul prevederilor art.54 şi 55 din Regulamentul Camerei Deputaţilor, republicat, cu modificările şi completările ulterioare, în calitate de invitat din partea Ministerului Dezvoltării Regionale şi Administraţiei Publice, doamna  Sirma Caraman – secretar de stat.
În urma dezbaterilor, membrii Comisiei pentru învăţământ, ştiinţă, tineret şi sport au hotărât, cu unanimitate de voturi, să propună plenului Camerei Deputaţilor un raport de respingere a proiectului de lege pentru modificarea şi completarea Legii nr.752 din 27 decembrie 2001 privind organizarea şi funcţionarea Academiei Romane.
Membrii Comisiei juridice, de disciplină şi imunităţi au examinat iniţiativa legislativă în şedinţa din data de 25 aprilie 2017.

Deputaţii au  fost  prezenţi la lucrările comisiei conform listei de  prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor un raport de respingere a  proiectului de lege.
Membrii celor două Comisii sesizate pentru dezbaterea în fond a proiectului de lege au hotărât, cu unanimitate de  voturi, să propună plenului Camerei Deputaţilor, spre dezbatere şi adoptare, un raport comun de respingere a proiectului de lege pentru modificarea şi completarea Legii nr.752 din 27 decembrie 2001 privind organizarea şi funcţionarea Academiei Romane, din următoarele considerente:
- Legea nr.751/2001 privind organizarea şi funcţionarea Academiei Române, republicată, cu modificările ulterioare, şi Statutul Academiei Române nu  conţin prevederi exprese cu privire la înfiinţarea sau modalitatea de înfiinţare a unor noi secţii ştiinţifice în cadrul instituţiei sau desfiinţarea acestora. Art.3 alin.(1) din Legea nr.751/2001 prevede că „Academia Română are în structură secţii ştiinţifice alcătuite din  membri titulari, membri corespondenţi şi  membri  de onoare”, iar art.14 din Statut enumeră cele 14 secţii ştiinţifice existente. Textul din lege  nu  precizează expres numărul secţiilor, oferind astfel posibilitatea măririi, reducerii sau redenumirii acestora, în timp ce  articolul din  statut le enumeră şi le limitează numărul. Introducerea  unei enumerări exprese a secţiilor şi în textul legii ar duce la  paralelisme legislative în reglementările din aceeaşi materie cu acelaşi obiect, ceea  ce contravine normelor de tehnică legislativă. Totodată, se impune precizarea că Statutul Academiei Române este un act inferior Legii nr.752/2001, fiind emis pe  baza şi în executarea legii. Potrivit normelor de tehnică legislativă, într-un  act normativ emis pe baza şi în executarea altui act normativ superior nu se utilizează reproducerea unor dispoziţii din actul superior;

- modalitatea de alegere a membrilor corespondenţi şi a membrilor de onoare este deja reglementată de art.9 alin.(10) din Statut, conform căruia „Alegerea este validată prin votul secret a cel puţin două treimi dintre membrii votanţi.” Astfel, o nouă reglementare în acest sens ar crea paralelism legislativ, ceea ce contravine art.16 din Legea nr.24/2000 privind normele de tehnică legislativă pentru  elaborarea actelor normative, republicată, cu modificările şi  completările ulterioare;
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art.138 alin.(5) din Constituţia României, republicată, potrivit căruia: „Nici o  cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea 500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.
În raport cu obiectul şi conţinutul său, proiectul de lege face parte din categoria legilor ordinare. 

